ธปท.ระบุเหตุปะทะไทย-เขมรกระทบศก.ไม่มาก
ธปท.ระบุไทยปะทะกัมพูชาส่งผลกระทบต่อเศรษฐกิจไม่มาก เพราะสัดส่วนการค้ามีมูลค่าเพียงหลักหมื่นล้านบาทน้อยมาก เมื่อเทียบมูลค่าตลาดรวม 6 ล้านล้านบาทถือว่าน้อย
7 ก.พ. 2554

ธปท.ระบุไทยปะทะกัมพูชาส่งผลกระทบต่อเศรษฐกิจไม่มาก เพราะสัดส่วนการค้ามีมูลค่าเพียงหลักหมื่นล้านบาทน้อยมาก เมื่อเทียบมูลค่าตลาดรวม 6 ล้านล้านบาทถือว่าน้อย
นายทรงธรรม ปิ่นโต ผู้อำนวยการ สำนักเศรษฐกิจมหภาค ฝ่ายเศรษฐกิจในประเทศ สายนโยบายการเงิน ธนาคารแห่งประเทศไทย(ธปท.) กล่าวว่า ปัญหาสถานการณ์ไทยปะทะกับกัมพูชาในขณะนี้ยังมองว่ากระทบเศรษฐกิจไทยไม่มาก เพราะถ้าดูจากมูลค้าการค้าระหว่างไทยและกัมพูชาที่มีมูลค่าเพียงหลักหมื่นล้านบาท เมื่อเทียบกับมูลค้าการค้าระหว่างประเทศรวมแล้วกว่า 6 ล้านล้านบาท ถือว่ามีสัดส่วนที่น้อย 
"ณ ขณะนี้ถือว่าผลกระทบต่อเศรษฐกิจไม่มาก แต่เราไม่อยากให้มองแค่ผลกระทบด้านเศรษฐกิจอย่างเดียว เพราะเป็นปัญหาความสัมพันธ์ระหว่างประเทศ ควรติดตามผลกระทบด้านอื่นๆด้วย"นายทรงธรรมกล่าว
นายทรงธรรม กล่าวว่า ส่วนสถานการณ์ในประเทศอียิปต์ ที่มีผลให้ราคาน้ำมันปรับขึ้นไปสูงกว่า 100 เหรียญสหรัฐต่อบาร์เรลนั้น ยังไม่เกินคาดการณ์ที่ธปท.คาดไว้ ซึ่งการส่งออกน้ำมันผ่านคลองของประเทศอียิปต์มีสัดส่วนไม่เกิน 4% ของปริมาณการส่งน้ำมันของโลก และขณะนี้ก็ยังสามารถทำได้อยู่